《葛湖草堂四首为盛氏六生题 其三》
明代·胡应麟

湖上茅堂秋可怜，浣花流水不知年。缘堤藻荇浮仍没，隔浦蒹葭断复连。

过雨凫鹥临槛外，乘风鸥鹭到门前。携家信宿堪忘世，底用频移霅上船。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。